KOMMISSIONENS FORORDNING (EF) Nr. 1900/98 af 4. september 1998 om ændring af bilag I til Rådets forordning (EØF) nr. 2092/91 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2092/91 af 24. juni 1991 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler (1), senest ændret ved Kommissionens forordning (EF) nr. 1488/97 (2), særlig artikel 13, første og andet led, og

ud fra følgende betragtninger:

I bilag I bør der indsættes bestemmelser om egenskaberne ved vækstmedier til svampeproduktion, så det bliver muligt at producere økologiske svampe i medlemsstaterne på de samme produktionsbetingelser;

disse vækstmediers landbrugsbestanddele bør principielt komme fra bedrifter, der producerer efter den økologiske produktionsmetode;

visse bestanddele, herunder halm og fast husdyrgødning, kan dog ikke for øjeblikket fås i tilstrækkeligt store mængder fra økologisk produktion; der bør derfor fastsættes en passende overgangsperiode, så producenterne kan tilpasse sig de nye krav;

ifølge artikel 7, stk. 2, tredje led, kan der fastsættes særlige mærkningskrav for produkter, der er fremstillet ved hjælp af visse af de i bilag II til forordning (EØF) nr. 2092/91 nævnte produkter; i denne særlige produktion bør der forudses mærkning med oplysninger om den ikke-økologiske oprindelse af vækstmediets bestanddele i overgangsperioden;

der bør overvejes yderligere forbedringer af forordningens bestemmelser, især med hensyn til betingelserne for anvendelse af fast husdyrgødning, som ikke kommer fra bedrifter, der producerer efter den økologiske produktionsmetode, herunder angivelse af den maksimale procentdel, der må anvendes, og myceliets egenskaber og oprindelse; det forberedende arbejde bør påbegyndes så betids, at det kan afsluttes, inden overgangsperioden udløber;

overgangsperiodens længde kan tages op til fornyet overvejelse på baggrund af udviklingen i de disponible mængder halm og fast husdyrgødning fra økologisk produktion;

de i denne forordning fastsatte foranstaltninger er i overensstemmelse med udtalelse fra det udvalg, der er nævnt i artikel 14 i forordning (EØF) nr. 2092/91 -

UDSTEDT FØLGENDE FORORDNING:

Artikel 1

Bilag I til forordning (EØF) nr. 2092/91 ændres som angivet i bilaget til nærværende forordning.

Artikel 2

1. Denne forordning træder i kraft den 1. december 1998.

2. Som undtagelse fra punkt 5.1 og 5.2 i bilag I kan følgende anvendes i en overgangsperiode, der udløber den 1. december 2001:

- produkter, der er nævnt i punkt 5.1, litra a) i bilaget, og som ikke kommer fra bedrifter, der producerer efter den økologiske produktionsmetode, men som opfylder kravene i del A, første til fjerde led, i bilag II til forordning (EØF) nr. 2092/91

- og/eller produkter, der er nævnt i punkt 5.2 i bilaget, og som ikke kommer fra bedrifter, der producerer efter den økologiske produktionsmetode, men som, hvis det er relevant, opfylder kravene i del A i bilag II til forordning (EØF) nr. 2092/91

hvis de punkt 5.1, litra a) og 5.2 nævnte produkter ikke fås fra bedrifter, der producerer efter den økologiske produktionsmetode, og kontrolmyndigheden eller -organet accepterer, at der er et behov.

I så fald skal mærkningen og reklamen indeholde en angivelse med ordlyden »Svampe, som er dyrket på et vækstmedium fra ekstensivt landbrug, som er tilladt i økologisk landbrug i en overgangsperiode«. Ordet »økologisk« i denne angivelse eller andetsteds i mærkningen og/eller reklamen må ikke være mere fremtrædende end de andre ord i denne angivelse.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 4. september 1998.

På Kommissionens vegne

Franz FISCHLER

Medlem af Kommissionen

(1) EFT L 198 af 22. 7. 1991, s. 1.

(2) EFT L 202 af 30. 7. 1997, s. 12.

BILAG

I bilag I til forordning (EØF) nr. 2092/91 indsættes som punkt 5:

»5. Til produktion af svampe kan der anvendes vækstmedier, hvis de kun er sammensat af følgende bestanddele:

5.1. Staldgødning og husdyrgødning (herunder produkter som nævnt i del A, første til fjerde led, i bilag II til forordning (EØF) nr. 2092/91),

a) der enten kommer fra bedrifter, som producerer efter den økologiske produktionsmetode

b) eller som opfylder kravene i del A, første til fjerde led, i bilag II til forordning (EØF) nr. 2092/91, dog højst 25 % (*), og kun hvis de produkter, der er nævnt i punkt 5.1, litra a), ikke kan fås.

5.2. Andre produkter af landbrugsoprindelse end de i punkt 5.1 nævnte (fx halm) fra bedrifter, der producerer efter den økologiske produktionsmetode.

5.3. Tørv, ikke kemisk behandlet.

5.4. Træ, ikke behandlet med kemiske produkter efter fældning.

5.5. Mineralske produkter i del A i bilag II til forordning (EØF) nr. 2092/91, vand og jord.

(*) Denne procentdel er beregnet på grundlag af den samlede vægt af vækstmediets bestanddele (dækmaterialet og tilsat vand ikke medregnet) før kompostering.«